Nuut by Minimal Press – Duifiedorings deur Thomas Deacon | The Reading List
Nuut by Minimal Press – Duifiedorings deur Thomas Deacon
Hier kry die leser met 'n eiesoortige talent te make wat sonder pretensie of mooidoenery ontgin word – in ooreenstemming met die landskap en sy mense. As stylkenmerk vorm hierdie kombinasie van eenvoud, eerlikheid en deernis die mees uitstaande eienskap van Duifiedorings.
Die bundel is tiperend van 'n bepaalde samelewing en lewensruimte wat waarskynlik besig is om te verdwyn; dit is eg, en word met 'n eiesoortige waardigheid gepresenteer, en nie ter wille van effek kunsmatig 'plat' aangebied nie. Dit bevat al die eienskappe wat by die volkseie hoort.
Thomas Deacon kan kers vashou by digters soos NP van Wyk Louw (sy bundel Klipwerk), Boerneef, RK Belcher en Charles Fryer.
Hy skryf 'n eiesoortige en outentieke landskap oop, en verken 'n streek met al die relevante inhoude wat so 'n inherente deel daarvan vorm. Die menslikheid en aardsheid kom skitterend na vore, en daarmee saam 'n eiesoortige lewensinstelling: lydsaamheid, geduld en meelewing met mekaar, maar ook 'n leefwyse as lewensgenieters te midde van 'n beskeie bestaan.